एक्सपर्ट ने बताया- क्या रहेगी कटऑफ लिस्ट और भर्ती अटकने की क्या है आशंका?
Rajasthan Teacher Recruitment Test (REET Mains) Level 1 Result 2023 Update;  अभ्यर्थियों के मन में कई सवाल खड़े हो गए हैं। दरअसल, 21 हजार पदों के लिए कुल 41,546 अभ्यर्थियों को शॉर्टलिस्ट किया गया है।
शिक्षक भर्ती परीक्षा (रीट मेंस) लेवल वन का रिजल्ट जारी होने के साथ ही अभ्यर्थियों के मन में कई सवाल खड़े हो गए हैं। दरअसल, 21 हजार पदों के लिए कुल 41,546 अभ्यर्थियों को शॉर्टलिस्ट किया गया है।
राजस्थान कर्मचारी चयन बोर्ड की ओर से 48 हजार पदों के लिए शिक्षक भर्ती परीक्षा कराई गई थी। परीक्षा में कुल 9.65 लाख में से 9.02 लाख अभ्यर्थी ही शामिल हुए थे।
इनमें लेवल-1 में 2 लाख 12 हजार 342 में से 1 लाख 96 हजार 696 अभ्यर्थियों ने परीक्षा दी थी। लेवल-2 में 7 लाख 53 हजार 23 अभ्यर्थियों में से 7 लाख 5 हजार 629 अभ्यर्थी शामिल हुए थे।
इनमें लेवल-1 और लेवल-2 में कुल मिलाकर 77 हजार 939 आपत्तियां दर्ज की गई थीं। इसके बाद शुक्रवार को लेवल 1 का रिजल्ट जारी किया गया। वहीं, अब लेवल 2 का रिजल्ट भी जल्द जारी किया जाएगा।
ऐसे में लोगों के मन में पांच बड़े सवाल खड़े हो रहे हैं...
दैनिक भास्कर ने राजस्थान कर्मचारी चयन बोर्ड के अध्यक्ष हरिप्रसाद शर्मा, एजुकेशन एक्सपर्ट डॉ राघव प्रकाश और डॉ.जयन्तीलाल खण्डेलवाल से शिक्षक भर्ती परीक्षा (रीट मेंस) से जुडे़ अभ्यर्थियों के सवालों का जवाब जाना।
आगे पढ़िए आम अभ्यर्थियों के सवाल और एक्सपर्ट्स के जवाब...
सवाल- कटऑफ मार्क्स जारी हो गए। आगे भर्ती प्रक्रिया क्या रहेगी?
जवाब- लेवल 1 की कटऑफ में शॉर्टलिस्ट होने वाले अभ्यर्थियों से डॉक्यूमेंट अपलोड कराए जाएंगे। इसके लिए 5 से 7 दिन का समय मिलेगा। फिलहाल शिक्षा विभाग के अधिकारियों के अनुसार जून महीने में लेवल 1 की डॉक्यूमेंट वेरिफिकेशन की प्रक्रिया शुरू कर दी जाएगी।
सवाल- डॉक्यूमेंट वेरिफिकेशन कहां होगा। इस पूरी प्रक्रिया में कितने दिन लगेंगे?
जवाब- डॉक्यूमेंट वेरिफिकेशन के लिए गृह जिले ही आवंटित किए जाएंगे। 15-20 दिन का वक्त लग सकता हैं। जैसे कोई अभ्यर्थी अगर उदयपुर का रहने वाला है। उसका डॉक्यूमेंट वेरिफिकेशन उदयपुर में ही किया जाएगा। इसी तरह करौली में रहने वाले अभ्यर्थी करौली में ही अपना डॉक्यूमेंट वेरिफिकेशन करा सकेंगे।
सवाल - डॉक्यूमेंट वेरिफिकेशन के बाद कोई कमी रही तो क्या अभ्यर्थी को उसमें सुधार का कोई मौका मिलेगा। इसके बाद फाइनल कटऑफ कब जारी होगी?
जवाब - डॉक्यूमेंट वेरिफिकेशन के दौरान अगर किसी अभ्यर्थी के डॉक्यूमेंट में किसी तरह की कमी होती है। उन्हें सही करने के लिए उससे परिवेदना (आपत्ति) मांगकर उनका निस्तारण किया जा सकता है। हालांकि यह फैसला विभाग स्तर पर ही किया जाएगा। इसके बाद 21 हजार पदों के लिए फाइनल कटऑफ जारी होगी। अगल समय पर सभी प्रोसेस पूरी होती है तो जुलाई के अंत या फिर अगस्त महीने में कटऑफ लिस्ट जारी हो सकती है।
सवाल - फाइनल कट ऑफ के बाद नियुक्ति कब तक‌‌?
जवाब - फाइनल कटऑफ जारी होने के बाद शिक्षा विभाग कर्मचारी चयन बोर्ड को अभ्यर्थीयों की जानकारी भेजेगा। इसके बाद कर्मचारी चयन बोर्ड सिलेक्ट होने वाले अभ्यर्थी की लिस्ट जारी करेगा। डॉक्यूमेंट वेरिफिकेशन, जिला आवंटन के साथ इस पूरी प्रक्रिया में अधिकतम 3 महीने का वक्त लग सकता है। ऐसे में उम्मीद लगाई जा रही है कि 21,000 पदों पर अभ्यर्थियों को अगस्त महीने तक नियुक्ति मिल सकती है।
सवाल - राजस्थान कर्मचारी चयन बोर्ड द्वारा शिक्षक भर्ती परीक्षा लेवल - 1 से हटाए गए सवालों के अंक किस आधार पर दिए जाएंगे?
जवाब - राजस्थान कर्मचारी चयन बोर्ड के अध्यक्ष हरिप्रसाद शर्मा ने बताया कि बोर्ड द्वारा लेवल वन के डिलीट किए गए सवालों के अंक को दूसरे अंकों में जोड़ दिया जाएगा। इसका फायदा परीक्षा में शामिल होने वाले सभी अभ्यर्थियों को मिलेगा।
(उदाहरण के तौर पर 100 सवालों का 100 नंबर का पेपर आयोजित हो रहा है। इसमें पांच सवाल हटाए गए हैं। जो पांच अंक के है। ऐसे में बाकी रहे 95 सवालों में पांच अंको को विभाजित कर जोड़ दिया जाएगा।)
सवाल - शिक्षक भर्ती परीक्षा लेवल वन में कितने नंबर लाने पर सिलेक्शन की पूरी संभावना है?
जवाब - शिक्षक भर्ती परीक्षा में लेवल वन में जनरल की कटऑफ 194 से 196 के बीच होने की प्रबल संभावना है। वहीं, अलग-अलग वर्ग में कटऑफ लिस्ट भी अलग रहेगी।
आगे देखें संभावित कटऑफ की पूरी लिस्ट...
सवाल - क्या शिक्षक भर्ती परीक्षा अटक सकती है?
जवाब - फिलहाल शिक्षक भर्ती परीक्षा लेवल1 की प्रक्रिया अटकने की संभावना ना के बराबर है। हालांकि इसके बाद भी अगर कोई विवाद कोर्ट में जाता है तो संबंधित परिणाम को सील बंद रखा जाएगा। इसके साथ ही फाइनल रिजल्ट कोर्ट के आदेश के अध्ययनाधीन ही रहेगा।
सवाल - शिक्षक भर्ती परीक्षा (रीट मेंस) लेवल 2 का रिजल्ट कब तक जारी होगा ?
जवाब - राजस्थान कर्मचारी चयन बोर्ड के अध्यक्ष हरिप्रसाद शर्मा के अनुसार लेवल 2 का रिजल्ट हर सब्जेक्ट का अलग-अलग निकला जाएगा। ऐसे में 15 जून से पहले लेवल 2 के सभी विषयों का रिजल्ट जारी हो सकता है। इसके लिए कर्मचारी चयन बोर्ड दो से तीन दिनों के अंतराल में अलग-अलग विषय का रिजल्ट जारी करेगा। इसके लिए सभी तैयारी पूरी हो गई है। इसके बाद जुलाई महीने के शुरुआती सप्ताह तक लेवल 2 के डॉक्यूमेंट वेरिफिकेशन और जिला आवंटन की प्रक्रिया शुरू होने की भी संभावना है।
सवाल - शिक्षक भर्ती परीक्षा लेवल वन में इस बार जिन अभ्यर्थियों का सिलेक्शन नहीं हुआ है। उन्हें नई भर्ती प्रक्रिया में आवेदन करने का मौका कब तक मिलेगा?
जवाब - शिक्षक भर्ती परीक्षा लेवल वन में जिन अभ्यर्थियों का इस बार सिलेक्शन नहीं हुआ है। उन्हें घबराने की जरूरत नहीं है। 48,000 पदों पर पोस्टिंग के साथ ही शिक्षा विभाग में रिक्त चल रहे पदों पर नई भर्ती निकाल सकता है। ऐसे में शिक्षा विभाग में लेवल वन के साथ ग्रेड सेकेंड और दूसरे पदों पर भर्ती इसी साल जारी होने की पूरी संभावना है।
जानिए- ग्रेड थर्ड शिक्षक भर्ती प्रक्रिया
इन पदों पर होगी भर्ती
ये भी पढ़ें
REET मेंस लेवल-1 का रिजल्ट जारी:41 हजार 546 कैंडिडेट्स शॉर्टलिस्ट; पढ़िए- किस कैटेगरी में कितनी रही कटऑफ
शिक्षक भर्ती परीक्षा (रीट मेंस) लेवल-1 का रिजल्ट आज जारी कर दिया गया। राजस्थान कर्मचारी चयन बोर्ड ने इसके लिए परीक्षा करवाई थी। 21 हजार पदों के लिए कुल 41,546 अभ्यर्थियों को शॉर्टलिस्ट किया गया है। (पूरी खबर पढ़ें)